Δελτίο Τύπου
Μαρούσι Αδέσμευτη Φωνή - Μαίρη Διακολιού
Μαύρη Νύχτα" της δημοτικής αρχής .για τις ανάγκες των μικρομεσαίων εμπόρων του Αμαρουσίου,
ή εξαναγκασμένος πολιτικός μονόδρομος εξαιτίας διαφορετικών επιλογών;

------------------------------

Το Σάββατο 18/09 για ακόμη μία φορά η δημοτική αρχή του κ. Αμπατζόγλου οργάνωσε μικρής κλίμακας εκδηλώσεις τις οποίες πρόβαλε με το όνομα "Λευκή Νύχτα" στην αγορά του Αμαρουσίου. Την καμπάνια αυτή προώθησε με την συνεργασία της αδελφής Αντιδημάρχου της δημοτικής διοίκησης που είναι πρόεδρος του Εμπορικού Συλλόγου Αμαρουσίου αυτήν την περίοδο.

Η οργάνωση αυτή, κατά γενική ομολογία των καταστηματαρχών,
στέφθηκε με παταγώδη αποτυχία.

Βεβαίως, η δημοτική αρχή του κ. Αμπατζόγλου, κατά την προσφιλή της τακτική, εξέδωσε θριαμβολογική, περιαυτολογική ανακοίνωση που δημοσίευσε εμφατικά στα τοπικά μέσα ενημέρωσης. Ισχυριζόταν ότι η "νύχτα", δηλαδή αυτό που υποστήριξε η συντριπτική πλειοψηφία: πως η καμπάνια αυτή απέτυχε παταγωδώς, ...δεν ήταν τελικά "νύχτα", αλλά "ημέρα" και μάλιστα λαμπρή!!! 
Με λίγα λόγια, η δημοτική αρχή προσπάθησε να κάνει την "νύχτα, μέρα" για να καλύψει την πολιτική της αποτυχία.

Η δημοτική αρχή ακόμη μια φορά:

  - ξόδεψε δημοτικό χρήμα για να διαφημίσει την "Λευκή Νύχτα",
  - ξόδεψε δημοτικό χρήμα για να πληρώσει διάφορες συνοδές εκδηλώσεις, για να δικαιολογήσει την παρουσία του Δήμου σ' αυτήν την καμπάνια, μιας και -εκτός από το να ξοδεύει δημοτικά χρήματα- δεν έχει άλλον τρόπο για να βεβαιώσει τον λόγο παρουσίας της στην πολιτική,
  - ξόδεψε ένα πολυπόθητο Σάββατο ξεκούρασης από τις/τους ιδιοκτήτες/τριες και τις/τους υπαλλήλους των καταστημάτων του κέντρου της πόλης μας και την ευκαιρία να περάσουν πολύτιμες και ίσως σπάνιες ώρες με τα αγαπητά τους πρόσωπα,
  - ξόδεψε το ρεύμα και τα πάγια των καταστημάτων του κέντρου με το να διαφημίσει να μείνουν ανοικτά εκτός ωραρίου,

  - ξόδεψε τη διάθεση κάποιων συμπολιτών/ιδών μας να έρθουν σε επαφή με το κέντρο της πόλης και τα καταστήματά του, σε εποχή όμως που οι περισσότερες/οι δεν έχουν τη δυνατότητα να κάνουν ψώνια. Με λίγα λόγια, η δημοτική αρχή θύμισε στις συμπολίτιδες και συμπολίτες μας, άλλοτε καταναλωτές των μαγαζιών του εμπορικού κέντρου, ότι εξαιτίας της παρατεταμένης και διαρκώς εντεινόμενης οικονομικής κρίσης, δεν μπορούν να έχουν μία ζωή που να περιλαμβάνει κάποια ημέρα τη διασκέδαση αλλά και την αγορά κάποιων προϊόντων.

Με λίγα λόγια η δημοτική αρχή Αμπατζόγλου είναι πολύ σπάταλη.
Με την πολιτική της επιφέρει συνεχώς αδικοχαμένα κόστη στην πόλη μας.

Η πολιτική επιλογή
του κ. Αμπατζόγλου: "Μία χαρά λειτουργεί το The Mall" *

Η παρούσα δημοτική αρχή δεν είναι η πρώτη φορά που σπαταλά πόρους της πόλης άδικα και ειδικά εις βάρος της τοπικής οικονομίας, των τοπικών καταστηματαρχών και εργαζομένων. Το κάνει σε συνδυασμό με την αδιάλειπτη και συνεπέστατη πολιτική της επιλογή να στηρίζει με κάθε τρόπο τα μεγάλα επιχειρηματικά/εμπορικά συμφέροντα που έχουν από χρόνια συγκεντρωθεί στα νότια όρια της πόλης μας, με τα γνωστά μεγάλα εμπορικά κέντρα.

Δεν ξεχνά κανείς ότι από τις πρώτες κιόλας ημέρες της θητείας του ο σημερινός δήμαρχος φρόντισε να χαρίσει τα χρόνια δικαιώματα της πόλης έναντι του τεράστιου τέως αυθαίρετου, του The Mall, αξίας εκατοντάδων εκατομμυρίων σε πολεοδομικά πρόστιμα, προς μεγάλη χαρά του ιδιοκτήτη του, της οικογένειας Λάτση.
Από τότε έχουν ακολουθήσει παρόμοιες αποφάσεις για χαρίσματα, άδειες και πάμπολλες άλλες διευκολύνεις σε αντίστοιχες περιπτώσεις μεγαλοεπιχειρηματιών.

Συνεπώς, η σημερινή δημοτική αρχή, έχει κάνει μία σαφέστατη επιλογή: κατά προτεραιότητα και με τεράστια διαφορά παροχών, στηρίζει τα μεγαλοεπιχειρηματικά συμφέροντα και όχι τις μικρομεσαίες τοπικές, οικογενειακές επιχειρήσεις και καταστήματα.

Η δική μας πολιτική

Από τον πρώτο χρόνο της θητείας της παράταξης "Μαρούσι Αδέσμευτη Φωνή" στο Δημοτικό Συμβούλιο της πόλης, ως μέρος της αντιπολίτευσης, καταθέσαμε ξεκάθαρη συνολική πρόταση για την ουσιαστική ενίσχυση των τοπικών καταστημάτων.
Ακολουθούν οι βασικές παράμετροι:

- Επίλυση του πρώτου και καθοριστικού προβλήματος/μειονεκτήματος της τοπικής αγοράς, που είναι η εξεύρεση δωρεάν, μεγάλου χώρου στάθμευσης. Γι' αυτόν τον σκοπό προτείναμε την αξιοποίηση του τέως ακινήτου "Καρούζου" μπροστά από το γυμναστήριο "Σπύρος Λούης" που εδώ και χρόνια βρίσκεται αναξιοποίητο σαν τρύπα στο κέντρο της αγοράς της πόλης μας.

- Λειτουργία ψηφιακού συστήματος εναλλασσόμενης στάθμευσης σε όλους τους υπάρχοντες, ανεξέλεγκτους χώρους στάθμευσης. Εξαίρεση, για αυτοκίνητα εργασίας των τοπικών καταστημάτων ύστερα από έλεγχο και ταυτοποίηση.

- Άμεση, εχθές, εκκαθάριση (επισκευές, απομάκρυνση εμποδίων, μεταφύτευση δένδρων κλπ) όλων των πεζοδρομίων και διαπλάτυνση όσων χρειάζεται, μέσα και γύρω από το ιστορικό κέντρο της πόλης, ώστε απρόσκοπτα να μπορούν να κυκλοφορούν οι πεζοί, οι γονείς με τα καροτσάκια, τα άτομα με ειδικές ανάγκες, τα παιδιά και οι νέες/οι.

- Οργάνωση συστηματικής και συνεχούς καθαριότητας του εμπορικού κέντρου της πόλης, με πλύση των δρόμων του, από προσωπικό καθαριότητας του Δήμου.
- Άμεση διακοπή κάθε δρομολογίου της δημοτικής συγκοινωνίας που ξοδεύεται για την εξυπηρέτηση των μεγάλων εμπορικών κέντρων (The Mall, Golden Hall κλπ) τα οποία, δυστυχώς, θεσμοθέτησε και συντηρεί αδιαλείπτως η παρούσα δημοτική αρχή.

- Σχεδιασμός στρατηγικής, ώστε να διοργανώνονται τουλάχιστον τέσσερα (1/εποχή) ετήσια, μεγάλα θεματικά εμποροπολιτιστικά φεστιβάλ στο κέντρο της πόλης, που θα διεξάγονται σε όλους τους εμπορικούς δρόμους και σε όλες τις πλατείες και κατάργηση των αποσπασματικών και ανούσιων "Λευκών Νυχτών" της υπερεργασίας.

- Μόνιμος, επαρκής, αποκλειστικός, ετήσιος δημοτικός προϋπολογισμός για τη διαρκή συντήρηση και βελτίωση του Εμπορικού Κέντρου της πόλης.

- Επαναφορά του Αστυνομικού Τμήματος στο κέντρο της πόλης ή κατασκευή επαρκούς υποσταθμού του σ' αυτό.
- Εκπόνηση και εφαρμογή μελέτης για την αρχιτεκτονική ενοποίηση του συνόλου του κέντρου, τοποθέτηση επαρκούς αντίστοιχου, ενιαίου χρηστικού εξοπλισμού, τοποθέτηση σκιάστρων και σκέπαστρων όπου είναι εφικτό, τοποθέτηση κατάλληλων και οικονομικών φυτών, όπου αυτό είναι δυνατόν.
Μείωση των επαγγελματικών δημοτικών τελών, στη βάση ενός προγράμματος κινητροδότησης των καταστηματαρχών για να συμμετάσχουν σε μικρές επενδύσεις για την αρχιτεκτονική ενοποίηση της εικόνας της αγοράς.
- Επιδίωξη έγκρισης χρηματοδότησης για την υπογειοποίηση του ΗΣΑΠ (σταθμός «Ηλεκτρικού») που θα δημιουργήσει μία μεγάλη πλατεία και ένα γραμμικό πάρκο που θα προσελκύσει κόσμο στην τοπική αγορά, όπως επανειλημμένα έχουμε προτείνει και επί της τωρινής, αλλά και επί της ίδιας διοίκησης, αλλά επί δημαρχίας Πατούλη.

------------------

Εμείς συνεχίζουμε να λέμε: τα δημοτικά χρήματα να πηγαίνουν σε μεγάλες δημοτικές επενδύσεις, τέτοιες που να κερδίζουν ποιότητα ζωής και έσοδα οι κάτοικοι και οι μικρομεσαίες/οι καταστηματάρχες και υπόλοιπες/οι επαγγελματίες του Αμαρουσίου.

Μαίρη Διακολιού
Επικεφαλής Ανεξάρτητης Δημοτικής Παράταξής Συμπολιτών
"Μαρούσι Αδέσμευτη Φωνή"

*Εγκώμιο του Θ. Αμπατζόγλου υπέρ του The Mall όπως διατυπώθηκε σε σχετική συνεδρίαση του ΔΣ.